Popis katoličkog stanovništva u Bosni 1743.
Popis katoličkog stanovništva (obavljen od 15. oktobra 1741. do 16. juna 1743. godine) inicirao je drugi bosanski apostolski vikar fra Pavo Dragičević. Nakon prikupljanja podataka od mjesnih župnika tokom obilaska pastve, fra Pavo je u franjevačkom samostanu u Fojnici provjerio istinitost tvrdnji i popis proslijedio u Rim, gdje se i danas čuva u Arhivu Svetog zbora za raširenje vjere. Popisani su svi katolici sa područja tadašnje Bosne osim katolika iz okolice Trebinja, za koje je apostolski upravitelj dubrovačke biskupije bio zadužen (župa Gradac i Popovo). Obilazak je počeo u Livnu 15. oktobra 1741., a trajao je sve do 30. oktobra 1742., kada je Dragičević vizitaciju morao zbog kuge u Bosni prekinuti. Tek 11. juna 1743. godine je nastavio rad, da bi obilaskom župe Kreševo završio vizitaciju župa 16. juna 1743. Zbog nesigurnog političkog vremena Dragičević se nije usudio ući u Sarajevo nego je poslao svoga izaslanika fra Bonu Benića, a u župu Vodičevo, na austrijsku granicu, delegirao je fra Petra od Jajca.